આ અંગે ગુજરાત પ્રદેશ કોંગ્રેસના નેતા શક્તિસિંહ ગોહિલ કહે છે, “વર્ષ ૨૦૧૭ એ ચૂંટણીઓનું વર્ષ રહેવાનું છે. ગુજરાત વિધાનસભાની ચૂંટણીમાં કોંગ્રેસનો વિજય થાય એ નિર્ધાર સાથે અમે આ વર્ષની તૈયારીઓ અને આયોજનો કરવા જઈ રહ્યા છીએ. સાચા અર્થમાં ગુજરાતનું નવસર્જન અને વિકાસ થાય તે અમારો લક્ષ્યાંક રહેશે, કારણ કે અત્યાર સુધી વિકાસનાં કામોનો માત્ર પ્રચાર જ થયો છે અને લાભ શ્રીમંતોને જ મળ્યો છે. મુખ્યપ્રધાન ભલે બદલાયા હોય પરંતુ ભારતીય જનતા પાર્ટીની માનસિકતામાં કોઈ પરિવર્તન આવ્યું નથી. જનતા અમને નાછૂટકે મત આપશે જ એવી વિચારસરણીને લીધે રાજ્યમાં છેલ્લાં દોઢ વર્ષ દરમિયાન આંદોલનો અને બળવાઓ થયાં. હવે જનતા ખોટા દાવાઓ અને અને ભ્રષ્ટાચારથી મુક્તિ ઈચ્છે છે. જનતા અમારા પર વિશ્વાસ મૂકે તે માટે અમે હાલ વિવિધ આયોજનો કરી રહ્યાં છીએ.”